मोटा किराया वसूलने वाले होटलों की जांच
सेल्स टैक्स विभाग ने शुरू किया अभियान, नए साल में होटल संचालकों को जारी करेंगे नोटिस
सिटीरिपोर्टर|अजमेर
सेल्सटैक्स विभाग ने तीन हजार रुपए से अधिक किराया वसूलने वाले होटल मालिकों से लग्जरी टैक्स वसूलने का अभियान शुरू किया है। विभाग ने पुष्कर के कुछ होटलों की जांच भी की है। नए साल में होटल मालिकों को नोटिस जारी किए जाएंगे। विभाग के आयुक्त अजमेर के पूर्व कलेक्टर वैभव गालरिया ने सभी उपायुक्तों को लग्जरी टैक्स नहीं देने वाले होटल मालिकों के खिलाफ कार्रवाई करने के निर्देश दिए हैं। इसके तहत अजमेर सेल्स टैक्स विभाग ने भी ऐसे होटल मालिकों के खिलाफ मुहिम शुरू कर दी है। इसके तहत मंगलवार को पुष्कर के कुछ होटलों की जांच भी की गई है।
मालूम हो कि होटल में 3 हजार से ज्यादा किराया होने पर 10 प्रतिशत लग्जरी टैक्स लगता है, लेकिन पर्यटन विभाग के तहत होटल बनाने वाले मालिकों को सात साल तक इस टैक्स से छूट है। सूत्रों के अनुसार अजमेर जिले में करीब 50 होटल हैं, जो कि कमरों का तीन हजार से अधिक किराया वसूल करते हैं, लेकिन टैक्स जमा नहीं कराते हैं। विभाग ने ऐसे होटल मालिकों को पकड़ने के लिए इंटरनेट के माध्यम से सूची तैयार की है। विभाग ने सभी सर्किलों को अपने अधीन आने वाले होटलों की जांच करने के निर्देश दिए हैं। विभाग आगामी एक सप्ताह में टैक्स नहीं देने वाले होटल मालिकों को नोटिस देगा।
सूत्रों का कहना है कि विभाग के पास ऐसी कोई सूची नहीं है, जो तीन हजार से अधिक किराया वसूल करते हैं। मजबूरी में विभाग ने इंटरनेट पर उन होटलों को खंगालना शुरू किया जो कि तीन हजार से अधिक किराया वसूल करते हैं, लेकिन इंटरनेट पर ऐसी होटलों की सूची पूरी नहीं है। इसके चलते विभाग को काफी मशक्कत करनी पड़ रही है।
साढ़े 24 प्रतिशत टैक्स
होटलमालिकों को साढ़े 14 प्रतिशत सर्विस टैक्स देना पड़ता है। इसके अलावा तीन हजार रुपए से अधिक रुपए लेने पर लग्जरी टैक्स के तहत अतिरिक्त 10 प्रतिशत देना पड़ता है। यानी होटल मालिक तीन हजार रुपए पर किराए का कमरा देता है तो करीब 740 रुपए टैक्स के रुपए में देने होंगे। यानी होटल मालिक को कमरे का किराया 2260 रुपए ही पड़ता है। ग्राहक को लुभाने और लग्जरी टैक्स से बचने के लिए वे अपने कमरों का किराया तीन हजार रुपए से कम रखते हैं। विभाग नियमानुसार ऐसे होटल मालिकों के खिलाफ कोई कार्रवाई भी नहीं कर सकता है।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva